Eksodus 3:16,17 Moses kry die opdrag om na Egipte te gaan. Hy moet daar die oudstes van Israel bymekaar roep. Die HERE vertel ook vir Moses wat Hy dan vir hulle moet vertel. Hy moet hulle herinner aan die God van hulle voorvaders. Ons weet dat die volk in daardie tyd ook ander gode as die HERE die God van hulle voorvaders vereer het. Hulle moet weer hoor dat net die HERE God is en niemand anders nie. Die HERE het vir Abraham, Isak en Jakob beloof dat hul nakomelinge uit die land Egipte sal terugkeer na die beloofde land Kanaan. Hy het dit al gedoen in Genesis 15: “Weet beslis dat jou nageslag vreemdelinge sal wees in ’n land wat nie aan hulle behoort nie. Daar sal hulle slawe wees en onderdruk word, vier honderd jaar lank. Maar Ek sal die nasie straf wat van jou nageslag slawe maak, en dan sal hulle met baie besittings wegtrek.” Vs 13,14
Ons sien hier dat as die Israeliete slawe in Egipte word hulle nie wanhopig hoef te word nie. Dit is soos die HERE dit gesê het. Hulle kan weet dat die HERE ook beloof het dat Hy hulle daaruit gaan bevry. Ons sien in ons teks ook dat die HERE ’n genadige God is. Sy volk het in Egipte ook ander gode gaan dien en nogtans hou die HERE Sy belofte om hulle te bevry. Die HERE se trou en genade laat my dan weer dink aan (en my hart juig!) aan Rom 5: “maar God bewys Sy liefde tot ons daarin dat Christus vir ons gesterf het toe ons nog sondaars was.” Die HERE hou Sy belofte wat Hy aan sondaars doen om hulle te red. Ek roem in God en in Hom alleen!